|  |
| --- |
| Velkomstpjece  til plejehjemmene i Nordfyns Kommune |

Indholdsfortegnelse

[Velkommen 3](#_Toc121730586)

[Indflytning 3](#_Toc121730587)

[Før du flytter ind 3](#_Toc121730588)

[Lejlighederne (boligselskab, nøgle, møblering, TV m.m.) 3](#_Toc121730589)

[Ved indflytning 4](#_Toc121730590)

[Indflytningssamtale 4](#_Toc121730591)

[Dagligdagen på plejehjemmet 4](#_Toc121730592)

[Vores værdier 4](#_Toc121730593)

[Hverdagens aktiviteter 5](#_Toc121730594)

[Træning 5](#_Toc121730595)

[Personale 5](#_Toc121730596)

[Mad og måltider 5](#_Toc121730597)

[Praktisk information 6](#_Toc121730598)

[Kvalitetsstandard 6](#_Toc121730599)

[Husdyr 6](#_Toc121730600)

[Økonomi/opbevaring af penge og værdigenstande 6](#_Toc121730601)

[Rygning 6](#_Toc121730602)

[Åben ild 6](#_Toc121730603)

[Forsikring 7](#_Toc121730604)

[Post 7](#_Toc121730605)

[Digital post 7](#_Toc121730606)

[Læge og ledsagelse til læge m.m. 7](#_Toc121730607)

[Tandlæge eller omsorgstandpleje 7](#_Toc121730608)

[Personlig pleje – herunder frisør og fodpleje/fodbehandling 7](#_Toc121730609)

[Medicin 7](#_Toc121730610)

[Pårørende samarbejde, bruger- pårørende råd og støtteforening 8](#_Toc121730611)

[Udflytning 8](#_Toc121730612)

[Opsigelse af bolig 8](#_Toc121730613)

[Afrunding 8](#_Toc121730614)

[Bilag 9](#_Toc121730615)

[Huskeliste til indflytning 9](#_Toc121730616)

[Tilmeld automatisk betalingsaftale til FarPay 10](#_Toc121730617)

[Kontakt information 12](#_Toc121730618)

# Velkommen

**Med denne velkomstpjece vil vi gerne byde dig velkommen til din nye plejebolig. Pjecen har til hensigt, at gøre det lettere for dig at finde relevant information om livet i plejeboligen.**

På plejehjemmet ønsker vi, at du skal have et godt, værdigt og selvstændigt liv. Derfor har vi fokus på dialog og samarbejde, og du vil altid kunne få en samtale om dine ønsker og behov. Vi vil også gerne inddrage dine pårørende i samarbejdet, hvis du ønsker det.

Du får tilknyttet en kontaktperson, og du eller dine pårørende kan altid kontakte kontaktpersonen eller lederen af plejehjemmet med eventuelle spørgsmål.

I Nordfyns Kommune har vi fire plejehjem beliggende i Bogense, Otterup og Søndersø. Du kan finde nærmere information om de enkelte plejehjem på plejehjemsoversigten:

<https://www.plejehjemsoversigten.dk/>

## Indflytning

### Før du flytter ind

Du har mulighed for at besøge plejehjemmet, inden du flytter ind. Du skal kontakte plejehjemmet og træffe aftale om besøg. Find tlf.nr. under Kontaktinformationer i bilag.

Inden du flytter ind, vil vi gerne besøge dig i din nuværende bolig. Formålet med hjemmebesøget er, at tale om dine tanker og forventninger til at flytte i plejebolig. Du får mulighed for at stille spørgsmål omkring hverdagen på plejehjemmet. Ligeledes vil vi gerne opnå kendskab til dig og dine behov, vaner og ønsker.

I bilagene kan du finde en huskeliste over personlige ting, du kan få brug for, når du flytter ind.

### Lejlighederne (boligselskab, nøgle, møblering, TV m.m.)

Din plejebolig fungerer, som en almindelig lejebolig og administreres af et privat boligselskab. Det betyder, at du indgår en lejekontrakt mellem dig og boligselskabet.

Når lejekontrakten er underskrevet og indskud er betalt, afholdes der indflytningssyn, og du får udleveret nøgler af viceværten. Kontaktoplysningerne står i det indflytningsbrev du får af boligselskabet. Personalet sørger for navneskilt uden for lejligheden.

Lejligheden er dit hjem, og du må indrette den efter dit ønske med dine personlige møbler og ejendele.

Der kan dog komme et tidspunkt, hvor der evt. skal flyttes/fjernes møbler for at personale kan give passende hjælp og efterleve de gældende krav i arbejdsmiljøloven, f.eks. så personalet har plads til at hjælpe dig ud af sengen. Spørg endelig personalet om råd, hvis du er i tvivl.

Plejeboligen er ved indflytning uden gardiner, lamper og møbler med undtagelse af plejehjemmets elevationsseng, skabe og køleskab, som er fast inventar.

Der er telefonstik, så du kan medflytte din telefon. Desuden er der antennestik til radio og TV. Du kan få information vedr. tv-pakke igennem boligselskabet. Der er ikke modem til PC i lejligheden, og der er ikke fælles Wi-Fi på plejehjemmet. Kontakt boligselskabet, hvis du vil høre mere om mulighederne for eget internet. Se i bilag for kontaktinformationer.

Du skal melde flytning til folkeregistret på www.borger.dk. Her kan du også søge om boligstøtte og varmetillæg.

## Ved indflytning

### Indflytningssamtale

Omkring en måned efter du er flyttet ind i plejeboligen, inviteres du og dine eventuelle pårørende til en indflytningssamtale. Formålet med samtalen er, at tale om, hvordan du trives på plejehjemmet og drøfte de spørgsmål, der må være opstået.

Vi vil også gerne spørge til dine helbredsmæssige interesser. I samarbejde med dig vil vi sætte mål for hvad og hvordan, vi kan støtte dig i at have en tryg, aktiv og meningsfuld hverdag.

Ved samtalen vil vi også yderligere informere om plejehjemmet som eksempelvis praktisk information samt de værdier, som vi arbejder ud fra.

**Opfølgningssamtale**

Du og dine eventuelle pårørende har mulighed for at holde opfølgningssamtale ca. 4 måneder efter indflytning og/eller efter behov. Her kan for eksempel tales om behov, ønsker og forventninger, afklares omkring aftaler eller give mulighed for at drøfte ønsker for den sidste tid.

## Dagligdagen på plejehjemmet

### Vores værdier

Vi tilstræber, at dagligdagen på plejehjemmet understøtter at alle beboere har mulighed for *et godt, værdigt og selvstændigt liv*. Derfor arbejder vi ud fra, at du er eksperten i dit eget liv, og støtte, hjælp og pleje skal tilrettelægges i et samspil med dig, dine ønsker og behov og vores faglige viden. Derfor er vigtigt for os, at vi har et tæt og tillidsfuldt samarbejde med dig og dine pårørende.

Vi afholder husmøder for beboere i hvert hus ca. 6 gange årligt, hvor formålet er at drøfte beboernes ønsker til hverdagslivet og aktiviteter på plejehjemmet. Det kan eksempelvis dreje sig om ønsker til mad og aktiviteter i fællesarealer.

Pårørende inviteres med til dialogmøder, hvor ledelsen og repræsentanter fra den administrative ledelse deltager. Dialogmøderne afholdes ca. hvert andet år.

### Hverdagens aktiviteter

På Nordfyns Kommunes plejehjem har vi fokus på alle hverdagens aktiviteter. Alle de aktiviteter vi laver i hverdagen, er med til at forme vores vaner, roller og mening med livet. Derfor støtter vi dig i en hverdag, som tager udgangspunkt i dine behov, ønsker og vaner, for at du kan have et selvstændigt og meningsfuldt liv.

Vi arbejder ud fra den rehabiliterende tilgang. Det betyder, at vi samarbejder med dig omkring, hvad dine ønsker og behov er, og hvordan vi kan støtte dig i at bevare dine færdigheder og leve et godt liv.

På plejehjemmene er der mange forskellige aktiviteter. Herunder finder du nogle eksempler:

* Vi støtter op om daglige gøremål i boligen f.eks. påklædning, vasketøj, blomstervanding, sengeredning og oprydning
* Vi har en del samvær i fælles opholdsstuer, hvor vi f.eks. har fællesspisning, tv, avislæsning og spil
* Vi tilbyder også fællesaktiviteter som eksempelvis gymnastik, banko, udflugter og årstidsbestemte begivenheder
* Vi har tilknyttet aktivitetsmedarbejdere, der arbejder med at støtte op om både individuelle og fælles aktiviteter, som f.eks. en gåtur, synge eller en tur ud af huset.

### Træning

Hvis du eller personalet vurderer, at din funktionsevne er nedsat fx efter en skade eller sygdom, vil ergoterapeuten på plejehjemmet i samarbejde med dig planlægge vedligeholdende træning eller et genoptræningsforløb. De øvrige personaler støtter også op omkring at vedligeholde eller forbedre din funktion.

### Personale

På plejehjemmet er ansat forskellige faggrupper. Du kan møde både social- og sundhedshjælpere, social- og sundhedsassistenter, ernæringsassistenter, aktivitetsmedarbejdere, sygeplejersker, ergoterapeuter, pædagoger, og administrative medarbejdere.

Vi samarbejder også med øvrige fagpersoner i kommunen som f.eks. demenskoordinatorer og fysioterapeuter. Disse fagpersoner er ikke ansat på plejehjemmet, men kommer efter aftale med dig eller medarbejdere.

Derudover samarbejder vi også med frivillige, som f.eks. er med til at arrangere fælles aktiviteter.

Ledelsen og personalet samarbejder med dig om at identificere dine ønsker og behov, og støtter og inspirerer dig til at bevare og udvikle de kreative og praktiske færdigheder, som du er i besiddelse af.

### Mad og måltider

På plejehjemmene er måltiderne en vigtig del af hverdagen. Vi ønsker at måltidet er en hyggestund, hvor vi i fælleskab kan spise, snakke, lytte, være nærværende og grine sammen. Samtidig har vi fokus på, at måltidet skal fastholde eller forbedre din ernæringstilstand.

Måltiderne foregår for de flestes vedkomne i den fælles spisestue, i samvær med andre beboere og personale. Ønsker man at spise i egen lejlighed, er det selvfølgelig også en mulighed.

Som beboer har du medbestemmelse i forhold til valg af mad, der bliver serveret. Menuforslag drøftes på husmøder og gennem individuelle samtaler med dig og medarbejdere.

### Praktisk information

Kvalitetsstandard

Du kan finde information om Nordfyns Kommunes kvalitetsstandard, som beskriver det serviceniveau, du som borger kan forvente på plejehjem. Kvalitetsstandarder er politisk vedtaget. <https://www.nordfynskommune.dk/borger/omsorg-stotte-og-hjaelpemidler/kvalitetsstandarder/>

Husdyr

Der følges gældende regler fra den boligforening, der har det enkelte plejehjem i forhold til husdyrhold. Hvis husdyrhold er tilladt, kan du kan tage dit husdyr med, hvis du fuldt ud selv kan passe og pleje det. Desuden skal der tages hensyn til øvrige beboere og personale.

Økonomi/opbevaring af penge og værdigenstande

Vi opfordrer dig til at have en aflåst skuffe/skab, eller at du anskaffer dig en aflåst pengekasse eller lign. til opbevaring af forskellige værdigenstande såsom kontanter, smykker, værdipapirer og lign. Måske har du ønske om hjælp til administration af cigaretter/alkohol. Hvis dette er tilfældet, opfordrer vi til at du køber en boks til dette formål. Vi kan ikke deponere/sikre dine cigaretter/alkohol i andre lokaler/skabe/rum, end dem der er i din lejlighed.

Hvis du har svært ved selv at varetage pengesager, opfordrer vi til, at pårørende varetager pengesager. Det kan bl.a. være at sørge for, at der er kontanter til transport, til ture, aktiviteter, småindkøb o. lign. Da vi ikke varetager pengeanliggender, opfordrer vi til at betaling af fodpleje, frisør o. lign bliver betalt via regning eller anden betalingsaftale, aftalt med frisøren/fodplejen.

Hvis du ikke selv er i stand til at varetage økonomiske anliggender eller ikke har pårørende hertil, bedes de pårørende søge om at få tildelt en økonomisk værge.

Rygning

Du beslutter, om der må ryges i din lejlighed, men der må ikke ryges, når personalet opholder sig i lejligheden. Desuden skal der luftes ud 30 min., inden der kan ydes pleje. Personalet kan derfor heller ikke hjælpe med at tænde cigaret/holde cigaret. Her bør plaster/e-cigaret overvejes. Det er ikke tilladt at ryge i fællesrum eller på fælles udendørs arealer.

Åben ild

Grundet episoder og den store risiko, er det besluttet i sikkerheds-/ledelsesgruppen, at det ikke er tilladt at have åben ild på plejehjemmene i Nordfyns Kommune. Der kan købes rigtig mange pæne og realistiske batteri-stearinlys og lign. Dette anbefaler vi og benytter selv på fællesarealerne.

Forsikring

Ansvars- løsøreforsikring er inkluderet i servicepakken. Forsikringen dækker indbo og løsøre for op til 100.000 kr. (Skader, indbo, tyveri, brand- og vandskade). Der er ikke selvrisiko. Yderligere information om forsikringsbetingelser findes på Nordfyns Kommunes hjemmeside under plejehjem.

Post

Den daglige post fordeles af personalet. Du er velkommen til at beholde dine private abonnementer på aviser og blade, men vi opfordrer til, at du afmelder reklamer ved indflytning.

Digital post

Vores erfaring er, at det er en fordel at fravælge digital postkasse, hvis du ikke jævnligt og ofte tjekker den. Risikoen er at sygehusindkaldelser og lignende ikke ses eller ikke ses i tide.

Læge og ledsagelse til læge m.m.

Så vidt det er muligt, kan du beholde din egen læge. Hvis du flytter til Nordfyns Kommune fra en anden kommune, kan du frit vælge blandt de praktiserende læger med tilgang for nye patienter.

Vi opfordrer pårørende til at tage med til lægebesøg m.m. og at være behjælpelige med transport/transportbestilling. Pårørende må gerne træffe aftaler med læge, tandlæge, kontroltider, øjenlæge m.v., og herefter informere personalet om aftaletidspunktet.

Tandlæge eller omsorgstandpleje

Du kan søge hos kommunens visitatorer, om at få visiteret omsorgstandpleje, hvis du f.eks. på grund af nedsat førlighed, ikke kan benytte alm. tandlægepraksis.

Personlig pleje – herunder frisør og fodpleje/fodbehandling

Under personlig pleje hører hjælp til at komme i og ud af seng, øvre og nedre hygiejne, tandpleje, barbering, hudpleje, rensning og klipning af negle på fingre, kropsbårne hjælpemidler, af- og påklædning, toiletbesøg, skift af ble, kateter/stomipleje, hjælp til medicinindtagelse og andet.   
  
Du kan få hjælp til fodpleje. Da de fleste ældre har nedsat blodforsyning eller diabetes med øget risiko for fx fodsår, så henviser vi, af hensyn til patientsikkerheden, til fodbehandling inklusiv negleklip ved en statsautoriseret fodterapeut.

Der findes forskellige mobile frisører, fodplejere og fodterapeuter, hvis du ønsker det. Personalet kan være behjælpelig med at finde muligheder til dig. Personalet ledsager ikke til frisør m.m., og vi opfordrer til at der oprettes en betalingsaftale, eksempelvis regning/regning over mail eller Mobil Pay.

Medicin

Du og dine pårørende kan vælge selv at hente og betale for medicinen ved udlevering.

Søndersø Apotek leverer medicin, kosttilskud og produkter til personlig pleje til plejehjem i Nordfyns kommune. For at få leverancer sendt til et plejehjem skal man oprettes på betalingsordningen Farpay.   
Farpay kræver at man har en mailadresse, hvortil apoteket kan invitere til betalingsordningen. Ved udbringning opkræves et lovpligtigt forsendelsesgebyr på 12,50 kr., men Farpay er gratis at anvende.

Kontakt Søndersø Apotek på tlf. 64 89 10 29 og aftal nærmere eller se vejledning til Farpay under Bilag.

Pårørende samarbejde, bruger- pårørende råd og støtteforening

Vi lægger stor vægt på samarbejdet med dine pårørende. De skal føle sig velkomne og involveret i jeres daglige liv. Vi inviterer dig og dine pårørende til et møde i forbindelse med indflytning og herefter efter behov. Herudover opfordrer vi alle til at komme til os, hvis der er noget der undrer eller frustrerer. Pårørende er også meget velkommen til at tage del i dagligdagslivet og aktiviteter.

Der er støtteforeninger tilknyttet hvert plejehjem, som f.eks. afholder forskellige arrangementer. Som pårørende er du meget velkommen til at deltage.  
  
På hvert plejehjem er der nedsat et bruger- og pårørenderåd, som har til formål at være forum for dialog mellem beboere, pårørende samt kommunen.

## Udflytning

### Opsigelse af bolig

Det private boligselskab står for opsigelse af din lejlighed. Du eller dine pårørende skal derfor selv opsige lejligheden ved at kontakte ejendomsadministrationen. Personalet kan være behjælpelige med at udlevere blanket til skriftlig opsigelse af lejemål. Lejligheden skal være tømt for indbo samt rengjort. Boligselskabet vil efter udflytning syne lejligheden.  
Se Kontaktinformationer i bilag.

## Afrunding

Vi håber, at denne pjece har bidraget til gavnlig information. Har du spørgsmål til indholdet, har du mulighed for at spørge os, når vi mødes ved hjemmebesøg eller indflytningssamtalen eller andre møder. Hvis du i øvrigt har spørgsmål, skal du endelig tage kontakt til enten din kontaktperson eller plejehjemmets leder.

## Bilag

### Huskeliste til indflytning

* Toiletartikler – f.eks. håndsæbe, kropssæbe, hårshampoo, intimsæbe, cremer, tandbørste, tandpasta, kam/børste, 3-i-1 negleklipper og neglerenser
* Skridsikker bademåtte – ikke tekstil/frotté
* Barbermaskine
* Digitalt termometer
* Tøj – og gerne rigeligt
* Vaskbar pude og dyne samt gerne en ekstra pude og dyne
* 3 - 4 sæt sengelinned inkl. lagner, (gerne stræklagner), evt. rullemadras og lunt tæppe
* Håndklæder, karklude og viskestykker
* Hjemmesko der sidder godt fast på foden, evt. en god sandal
* Tørrestativ (foldbart) til vådt vasketøj
* Der skal hæftes eller skrives stuenummer i alt vaskbart inden indflytning
* Få gerne sat navn på aviser og ugeblade, der kommer i postkassen

Bilag

### Tilmeld automatisk betalingsaftale til FarPay

Denne vejledning beskriver, hvordan man tilmelder sig automatisk betaling via FarPay.

1. Tilmeldingsmail

Der kommer en mail fra apoteket med denne ordlyd. Tryk på knappen Tilmeld betalingsaftale.

2. Accepter betingelser

Klik på elementet til venstre for ”Jeg accepterer aftalebetingelserne” (læs evt. disse først ved at klikke på teksten ”aftalebetingelserne”)

3. Angiv kortoplysninger

Indtast kortoplysningerne. Navn, kortnummer og udløbsdato fremgår af betalingskortets forside, mens CVV/CVD (tre cifre) findes på kortets bagside

4. Opret abonnement

Når alle oplysninger er udfyldt korrekt, vises grønt flueben ud for hvert tal og knappen Opret abonnement bliver grøn. Tryk på denne.

5. Oplysningerne behandles

Vent mens processen kører.

6. Ekstra kontrol

Af sikkerhedshensyn skal man igennem endnu en kontrol, så kortet ikke kan misbruges. Der er 2 måder at kontrollere på – med MitID-app eller SMS+kode. Denne kontrol kaldes ’to-faktor-godkendelse’

**6.1 Kontrol via MitID-app’en**

A. Indtast dit MitID bruger-id og tryk på FORTSÆT

B. Skærmen viser, at du skal åbne MitID-app’en

C. Åben MitID-app’en og godkend. Skærmen viser nu, at godkendelsen er modtaget, hvis alt er ok.

D. Derefter vises et grønt symbol som tegn på, at tilmeldingen er gennemført.

OBS: Man skal bruge det MitID der hører til den person som ejer kontokortet.

**6.3 Kontrol via SMS+kode**

A. Hvis koden ikke kommer automatisk på SMS, så tryk på knappen SMS+kode

B. Indtast den kode, der nu modtages på en SMS samt den kode, der blev valgt ved tilmelding til SMS-kode-verifikation\*, og tryk Bekræft.

C. Hvis alt er i orden, er tilmeldingen gennemført og det grønne symbol vises på skærmen.

\* Denne SMS-kode-verifikation foregår via nets.dk.

- Gå til nets.dk

- Klik på Banker og kortudstedere

- Nederst på siden hvor der står private vælges sikker nethandel

- Til højre på siden vælges Tilmeld mobilnummer og kodeord til dit kort

- Følg derefter vejledningen på skærmen.

**OBS**

Linket kan kun bruges få gange, så hvis det ikke vil lykkedes at tilmelde kortet kontaktes apoteket, så vi kan sende et nyt link.

Mitid kodeviser kan ikke anvendes til at oprette Farpay, men kan anvendes til at oprette et kodeord hos nets.dk. Herefter kan man tilmelde sit kort til Farpay via SMS + kodeord. Se denne vejledningen.

### Kontakt information

|  |  |  |
| --- | --- | --- |
| **Otterup** | **Adresse** | **Afdelinger/huse** |
| **Områdeleder** Sabine Winther Rahbek Tlf.: 64 82 85 51  **Faglig leder** Marlene Fürstenberg Tlf.: 64 82 85 02  **Faglig leder** Helle Margrethe Mogensen Tlf.: 64 82 85 53 | **Kærgården Plejehjem** Ved Kæret 1 5450 Otterup Tlf.: 64 82 85 50 E-mail: [plejecenter\_otterup@nordfynskommune.dk](mailto:plejecenter_otterup@nordfynskommune.dk)  80 plejeboliger | **A:** 64 82 85 66 og 64 82 85 67  **B:** 64 82 85 70 og 64 82 85 71  **C:** 64 82 85 74 og 64 82 85 75  **D:** 64 82 85 82 og 64 82 85 83  **E:** 64 82 85 86 og 64 82 85 87  **F:** 64 82 85 90 og 64 82 85 91  **G:** 64 82 85 94 og 64 82 85 95  **H:** 64 82 85 98 og 64 82 85 99 |
| **Søndersø** | **Adresse** | **Afdelinger/huse** |
| **Områdeleder** Torben G. M. Bennekov Tlf.: 64 82 89 10  **Konst. Faglig leder** Katrine Billund Kjeldsen Mobil: 21 78 91 41 | **Vesterbo Plejehjem** Vesterled 42 5471 Søndersø Tlf.: 64 82 83 50 E-mail: [vesterbo@nordfynskommune.dk](mailto:vesterbo@nordfynskommune.dk)  64 plejeboliger | **3:** 64 82 89 03 og 64 82 89 33  **4:** 64 82 89 04 og 64 82 89 34  **6:** 64 82 89 06 og 64 82 89 36  **7:** 64 82 89 07 og 64 82 89 37  **8:** 64 82 89 08 og 64 82 89 38  **9:** 64 82 89 09 og 64 82 89 39 |
| **Bogense** | **Adresse** | **Afdelinger/huse** |
| **Områdeleder** Vakant  **Faglig leder** Pia Hvid Hansen Mobil: 29 17 35 54 | **Møllehaven Plejehjem** Møllehaven 24 5400 Bogense Tlf.: 64 82 89 50 E-mail: [moellehaven@nordfynskommune.dk](mailto:moellehaven@nordfynskommune.dk)  40 plejeboliger | **2:** 64 82 79 72  **3:** 64 82 79 73  **4:** 64 82 79 74  **5:** 64 82 79 75 |
| **Områdeleder** Vakant  **Faglig leder**  Nina K. Vinther Riber Hansen Mobil: 20 40 92 09 | **Søbo Plejehjem** Rolighedsvej 16 5400 Bogense Tlf.: 64 82 78 90 E-mail: [soebo@nordfynskommune.dk](mailto:soebo@nordfynskommune.dk)  18 plejeboliger | **Stuen:** 64 82 78 83    **2. sal:** 64 82 78 86 og 64 82 78 93 |

|  |  |  |
| --- | --- | --- |
| **Boligselskaber** | | |
| **Kærgården Møllehaven Søbo** | **Bogense Boligforening** Adelgade 107 5400 Bogense E-mail: bogense@bdk.dk | 64 81 28 35 |
| **Vesterbo** | **Domea.dk s.m.b.a.** Oldenburg Allé 3 2630 Taastrup E-mail: info@domea.dk | 76 64 64 64 |
| **Visitationen** | | |
| **Søndersø/Bogense** | Man, Tirs, Tors og Fredag 8.30-10.30 Onsdag lukket | 64 82 83 23 / 64 82 53 24 |
| **Otterup/Morud** | Man, Tirs, Tors og Fredag 8.30-10.30 Onsdag lukket | 64 82 83 09 / 64 82 83 25 |

|  |  |
| --- | --- |
| Nordfyns Kommune  Voksen Velfærd  Plejehjem, bo-og beskæftigelsestilbud  [www.nordfynskommune.dk](http://www.nordfynskommune.dk) | **Sagsnr.: S2021-16790 Procedurer – Arbejdsgange – Plejehjem – Nordfyns Kommune Dokumentnr.: D2024-182650 Velkomstpjece – Plejehjem – Nordfyns Kommune – December 2024**  **Udarbejdet 2021, revideret december 2024**  **Forfatter: Kamilla Kielsgaard** |